རྟོགས་བརྗོད་འདིའི་བརྗོད་བྱ་གཙོ་བོ་རྒྱལ་པོ་སྲས་གཙང་གི་བཙུན་མོ་ཆུང་བ་སྐྱེ་དགུའི་བདག་མོའི་སྲས་སུ་འཁྲུངས་ཤིང་སྟོན་པ་ཤཱཀྱ་ཐུབ་པའི་གཅུང་དགའ་བོ་དེ་ཉིད་རང་གི་དགའ་མ་ལ་ལྷག་པར་ཆགས་ཏེ་བག་མེད་ཀྱི་དབང་དུ་ཡོད་པ་ལ།སྟོན་པ་བཅོམ་ལྡན་འདས་ཀྱིས་ཐབས་དང་མཛད་པ་སྣ་ཚོགས་ཀྱི་སྒོ་ནས་ཆོས་ལ་སྐུལ་ཏེ་རྗེས་སུ་བཟུང་ཞིང་།མཐར་དེ་ཉིད་ཀྱིས་འཕགས་པའི་བདེན་པ་ལ་ངེས་པ་རྙེད་ནས་རབ་ཏུ་བྱུང་ཞིང་དཀའ་བ་སྤྱད་དེ་ཞི་བ་མྱང་འདས་ཀྱི་གོ་འཕང་བརྙེས་པའི་ཚུལ་སོགས་རྨད་དུ་བྱུང་བའི་ཚིགས་བཅད་སྙན་ངག་གི་ལམ་ནས་བརྗོད་འདུག་ལ།འདིར་འདོད་ཆགས་ཀྱི་དབང་དུ་ཆེས་ཆེར་ཕྱིན་ཏེ་ཆོས་ལ་འཇུག་པར་མི་སྤྲོ་བའི་སྐྱེས་བུ་ཞིགམཐར་ཆགས་པ་དང་བྲལ་ཞིང་ཐར་བའི་ལམ་དུ་ཞུགས་པའི་མཛད་པ་དེ་ཉིད་ལ།ཉན་པ་པོ་རྣམས་འཇུག་པར་སྤྲོ་བའི་ཕྱིར་དུ་སྙན་ངག་མཁན་པོས་རོ་ཁ་བའི་སྨན་ལ་སྦྲང་རྩི་བསྲེས་ཏེ་ཟས་ཀྱི་དང་ག་འདྲེན་པ་ལྟ་བུའི་སྙན་ངག་སྦྱར་བ་ནི་རྟོགས་བརྗོད་འདིའི་མཇུག་ཏུ།ཐར་པ་ལས་གཞན་འདི་ན་བདག་གིས་གང་ཞིག་སྙན་དངགས་ཆོས་ལས་བྱས་པ་དེ་ཉིད་ཇི་ལྟར་ཡིན།།སྨན་ནི་ཁ་བ་བཏུང་བར་བྱ་ཕྱིར་སྦྲང་རྩི་བསྲེས་པ་ཇི་ལྟར་བྲོ་བ་ཞིམ་པོར་འགྱུར་བ་བཞིན།།ཞེས་སྦྱར་བ་ལ་ཡིད་དབང་མི་འཕྲོག་པའི་སྐྱེས་བོ་སུ་ཞིག་གདའ།རྟོགས་བརྗོད་འདིར་མུ་སྟེགས་པའི་ལྷ་དང་དྲང་སྲོང་གི་མཚན་དང་རིག་བྱེད་གཏམ་རྒྱུད་ཀྱི་ཐ་སྙད་མང་པོ་བྱུང་བས་གྲུབ་མཐའི་དབང་གིས་སྔ་དུས་སུ་བོད་སྐད་དུ་མ་བསྒྱུར་བར་ལྷག་པ་འདྲ།དུས་ད་ལྟའང་རྒྱ་གར་དམངས་ཁྲོད་དུ་སངས་རྒྱས་ཀྱི་སྤྱོད་པ་དང་རྟོགས་བརྗོད་འདི་གཉིས་ཀྱི་དབྱངས་རྟ་འཐེན་མཁན་ཡང་ཡོད་སྐད།